정조 22년
戊午十一月二十九日辰時上御誠正閣大臣備局堂上引見入侍時右副承旨李海愚假注書任俊常事變假注書任百禧記注官承膺祚編修官洪樂游左議政李秉模右議政沈煥之行左參贊鄭民始行吏曹判書金文淳行上護軍金持默兵曹判書李時秀行大護軍趙心泰禮曹判書趙尙鎭戶曹判書趙鎭寬漢城左尹申大顯右尹李漢豐行護軍徐龍輔李書九李益運行大司諫韓用龜執義韓致應司諫柳畊掌令玄重祚持平朴孝成獻納金熙周副校理趙得永正言金和鍾以次進伏訖上曰同副承旨入侍賤臣承命出傳同副承旨鄭尙愚進伏又命書傳敎曰禮房承旨入侍膺祚承命出傳禮房承旨蔡弘遠進伏上曰祭享單子書以攝儀可也仍命先退上曰兩司諸臺旣已傳啓承批則又何爲而混同登筵也雖於承批之後兩司長官例當入參而下僚諸臺毋得隨入自是臺體且況向來連有飭敎則身爲臺臣不思書紳之規有此違例之擧極爲駭然而該房亦何無一言致察乎仍命書榻敎曰三司合啓兩司合啓承批之後應參長官外次對時混同登筵之諸臺一竝推考不爲致察該房承旨亦爲推考又命書傳敎曰今日次對下僚臺諫混入時不能檢飭之諫長亞憲問備秉模煥之進前曰日候猝寒聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣秉模等曰元子宮氣候一向安寧乎上曰連爲好在矣秉模曰近日講學之工亦無間斷乎上曰諭善以所帶泮長之任不欲行公久不入來故近未開講矣秉模曰左諭善尹得孚兼帶大司成有難强令行公今姑許遞使之專意於諭善之任何如上曰依爲之出擧條仍命書榻敎曰政官牌招開政上曰次對爲之秉模曰頃因巨濟幼學成應道上言本邑所在漁箭中二十處還付民庫便否論理報來之意覆啓分付矣卽見慶尙監司李義綱所報則枚擧前統制使尹得逵巨濟府使申啓文牒呈以爲補民庫公用每患不足科外收斂無歲無之何幸壬子年漁條中二十處劃屬需用矣一自移屬統營之後加斂之弊又復如前如無別般變通則民邑之弊有不可言目下蘇救之政終莫如二十處漁條之還屬而有補於本邑無損於均廳在統營及海民亦無爲害之可言云矣此是該營該閫往復矯救之事而不卽決處致煩呼籲誠極未安而別無損益於京外云依此施行之意分付所謂上言者未必是邑民近來牟利之輩托以民弊作此伎倆仍作討索邑民之計者比比有之矯弊自矯弊懲習自懲習令道臣詳査捉致嚴刑照律如有藉此斂民之物則一一推給之意一體嚴飭何如上曰依爲之出擧條秉模曰此慶尙左水使金爀狀啓也以爲釜山二戰船一隻限滿腐傷難以駕海不可不趁今改造而左道封山松木擧皆體小姑無戰船材堪用者右道封山依例許斫事請令廟堂稟處矣左道封山失火後長養已近三十年每每請斫右沿極爲可悶令帥臣更察可用船材之有無及養至幾年則可以爲材與否論列狀聞後稟處目下急務莫大於松政前後筵敎不啻諄複莫論救弊之要莫如戰漕船通用而昨年道帥臣所報皆無可採之言令時道臣及統帥另究通用之方詳細論報而設使戰船或有難便之端兵船之通作漕船漕船之通作兵船似無所礙一體論列其可行之方以爲稟處究竟之地何如上曰依爲之出擧條秉模曰日前金羲淳所奏諸條往復本道欲爲從後稟處矣上曰海州漂人事屢煩酬應灣尹擧行誠極駭然矣漂人中有八十老人以優老之道特使領付於北京俾免執留於盛京而無弊還歸且眎不循常例之意則身在邊閫但當着念擧行而似此微細之事至煩枚報者是豈成說乎秉模曰灣尹事果萬萬駭然臣等固當請勘而旣有飭敎故姑觀來頭之勤慢欲爲請罪矣上曰關東海弊事足以見朝廷紀綱之不立矣旣曰有弊釐成節目則曾未幾何又復犯科列邑姑勿論身居承流之任者焉敢若是乎如此之類朝廷若不嚴處則法綱何由而立朝令亦何以行乎秉模曰當初釐弊成爲節目者旣承聖敎則營邑之若是無難毁劃其所無嚴莫此爲甚現告非久當捧來今番若嚴加處分則日後焉敢有更犯者乎上曰平珍兩邑俱是殘弁之窠也渠輩何能說弊於上營而亦何有救弊之策乎此後勿論文蔭可以守法奉公者各別擇送可也上曰梁山郡守之疏卿等見之乎秉模曰俄於閤外見之而未及盡覽矣上曰次對欲使稟處故俄已賜批矣兼春秋出去持入批答可也膺祚承命出持入命尙愚讀批訖上曰各樣陳頉限三年免稅事卿果詳知乎秉模曰疏本旣未及盡覽故未能的對矣上曰嶺南句管堂上進前時秀進伏上曰機張戶結之弊以其十室殘邑難以支保竝與嶺左兵營採鰒之弊卿須往復于道帥臣從長蘇弊之地可也至若鳴旨島煮鹽事非但島民有失哺之患在官亦有榷利之嫌不可不拔例措處矣上曰分養馬事疏中所陳誠得宜矣旣罷喂養而反責其所飼之需又求其故失之贖者果不成說此亦自該寺從長回啓可也秉模曰誠如聖敎而此亦有係於本寺之需用猝難變通第當從便講究矣上曰近日列邑文倅導之使言者蓋道伯則各邑之小小弊瘼有難毛擧而邑倅則各陳所見之際自有廣聞民隱之道故毋論其言之當否輒賜溫批者此也煥之曰惟我殿下聖德崇廣顧不待乎臨筵講論乃有所裨益而昔程夫子以崇政殿說書請行坐講之規朱夫子勸張敬夫請以夜對之法蓋其上下相予之際簡其儀節通其情志瀜然有家人父子之象則天地交泰四方訴合不期然而然矣法講之久曠不但我聖上之微意奧旨群下莫不仰認謹稽國朝古事如今我聖上寶齡罕御經筵而如召對夜對之討論經籍詢諮得失卽亦昭代之懿範明主之盛節聖上如又以如例爲難則以時召接玉堂官使之橫經登筵讀奏問難依先朝已例豈不好乎且伏念經書則非經筵不可進講而外此傳記之可裨聖學者及御定諸書中若朱子書則我聖上自潛光春宮曁登九五之尊昕夕誦習旣貫且洽接虞舜精一之統秉魯聖刪述之權提挈綱要彙分部門凡紫陽之蘊奧精英無不該載於諸編而就中聖學輯略一書尤是聖工之著於簡編者以上諸書藏在內閣臣請萬機之暇命儒臣引入臥內將此朱子書聖學輯略輪回讀奏演陳文義固將有裨於聖而益聖之工實亦爲助於敎迪元子之一道臣不勝淃淃愚愛玆敢仰達而太學月三講制度甚美飭令如例設行月三講中一書卽古鏡重磨方也夙興夜寐箴有御製序而今此御定朱子書中亦望以一部命爲月三講時應講之書俾諸生知聖意之在於尊朱子而扶正學實爲嘉惠作成之方分付該曹及成均館依此定式事出擧條知委何如上曰依爲之出擧條煥之曰春秋之大義在天下爲正三綱明五倫之本根也世級寢降名義漸輕殿下爲是之懼內閣編尊周之書西灣寄望楚之侑闡明紹述莫非寧陵之志事而近來道日益晦義日益湮悖經醜正之習言之亦汚雖不足掛齒牙如使先正臣宋時烈之道大明於世何物魑魅敢干太陽乎先正在今時其憂憤之澒洞當如何哉春秋書左氏傳之特命印頒未必不爲講明之一條臣固欽誦而印頒而已不卽施用於公私則近於束閣請以新頒春秋之書用於儒生殿講及文臣專經之講何如上曰左相之意何如秉模曰臣於向來辭賞之箚引臣先祖之言請用春秋於科試今無別見之可達矣煥之曰左相之議無異同以此出擧條施行何如上曰依爲之出擧條煥之曰大抵法禁之行在於紀綱之立不立此在有司之臣宣揚之如何牛禁法意一則重農一則便民也故無故不殺聖人攸訓年前故相尹蓍東之筵奏宰臣林濟遠之擧條前後批旨只付之有司未嘗指一下敎者誠以法意自來嚴重不必更煩飭諭而然也京外諸臣但當恪勤遵行而近復蕩然京而疊屠私宰外而官庖市鬻大關國綱識者寒心且況列邑守令專昧重農之意反爲厲民之階爲其徵贖侵撓村閭尤極駭然分付諸道所謂牛贖不當爲而爲者一切論勘自京及外在法許屠者外嚴加飭禁俾有實效而至於民村之牛畜滋繁自相賣買以均有無則亦宜闊狹俾勿諉以有禁反生撓民之弊更爲申明知委何如上曰依爲之出擧條煥之曰吏曹參判權裕自少有文識氣槪至老不衰頃年所樹立亦可謂傑然況其踐歷屢經亞銓風憲之長宜以正卿擢用下詢于左相以爲稟處之地似好矣上曰左相之意何如秉模曰此宰臣之可合擢用誠如僚相所奏臣無容他議矣上曰依爲之出擧條煥之曰向來鄭好仁成德雨處分乃是嚴隄防明義理之大處分也臣固欽仰而鄭好仁則旣蒙恩宥成德雨則尙在罪謫似如何故敢達矣上曰予之平日苦心卽右賢左戚而伊時處分爲世道保世臣懲創之擧也鄭好仁則頒曆單子聞自政院屢次退却而必欲角勝成德雨則洪守榮之差祭與韓用龜事必欲相反近來世道不靖人心陷溺覬覦成習而明義錄義理漸至湮晦寧不凜然而寒心未必成鄭兩人有此事而頒曆差祭必與他人岐貳本事雖似微細而豈無粗跡乎此若不嚴懲則卽非予爲世臣保戚里之本意也以防微杜漸懲一勵百之意先從現發者處之安得無伊日處分乎論之以周官八刑亦難免矣且鞫之一字不但逆獄如非禁推則拿問卽拿鞫鞫字非別字也向來李明淵之疏亦是近來眼目故也昔在先朝痛懲黨同伐異狹雜之類而每有臨門親問之擧南絳老事後更無是擧而嘗敎曰以禁推例臨門親問非垂法於後世先訓尙在耳矣成鄭事關係義理此而嚴懲然後昧於此箇義理之類庶可知戢實爲生道殺人之道予則曰伊日處分可謂俟百世而不惑者也今雖爲日稍久而予意則愈往而愈堅矣鄭好仁則以其有乙未樹立拔例特宥而當初處分以其樹立之人故也及其特放亦以其樹立也臨門與賜環之俱在臘月庸寓衮鉞之義一宥一仍以外面觀之雖似如何而其中自有義理界限之甚明者矣煥之曰臣亦豈緩懲討而然哉蓋德雨所犯究其情則似出無心矣上曰左相之意何如秉模曰此大臣自來嚴於此等義理而有此所奏必有勘量而然矣上曰言出於右相予亦有商量且値歲暮從當處分矣煥之曰凡今有生之倫咸囿於聖朝孝理之化朝官或儒生中有老親而無他兄弟者如以輕罪被配已有年所情理可矜者宜施曠蕩之典敢此仰達矣上曰卿言好矣令該府該曹親年已至歸養而未及呈狀者雖未滿限衆所共知切可矜者使之草記可也出擧條煥之曰故校理李晴之妻以山訟事有所訴者矣上曰此事曾自京兆有所査處則又何爲而如是更訴云耶須往復于畿營以爲無冤決給之地可也秉模曰訓鍊大將李敬懋旣不懸頉於次對進不進單子來待朝房謂有身病不爲入來事體極爲未安從重推考何如上曰依爲之出擧條秉模曰今日次對刑曹判書朴宗甲懸頉未知實故之如何而特敎次對不爲進參誠極未安推考何如上曰依爲之出擧條上曰大臣就座秉模煥之皆就座民始曰七政曆之收置監中者蓋爲後考之資也取考五六十年七政曆則過半遺失所餘者不過數十卷而年條亦多不備事極駭然此是首任久任之所傳掌典守者査其年條爲先汰去此後使之各別傳掌典守而又或有不勤之弊則當該任官等從重懲治之意嚴飭何如上曰依爲之出擧條時秀曰因本曹草記堂下武臣朔試射居首部將兪漢宗初試身言書判事命下矣招問其來歷則乃是華城築室之人以親軍衛出身又以外營別軍官都試居首除職云而取考華城所修送朝官成冊則姓名不載稱以築室暫爲入籍決科付職之後仍爲移去情狀可駭此等之人不可不査實嚴懲而旣有施賞之成命故敢此仰達矣上曰若有奸狀於決科除職後捲避則其罪甚於文官之崔之聖等爲先以成冊漏落委折關問守臣草記此後此等之類該曹該府互加照察另置重典一以存名實一以絶覬覦可也出擧條時秀曰宣傳官許乘前以內乘作散以宣傳官復職通計前仕則今冬都政當爲出六內乘宣傳官雖有計朔計日之異已例皆許其通計故敢此仰達矣上曰依爲之出擧條心泰曰外營新加出親軍衛一百二人當爲分授馬疋故俄於閤外與司僕提調有所相議則以爲畿湖各邑今年所授分養馬疋數足以相當而雖値冬寒程途不遠使之來納華城依數分給則戰馬不至曠伍各邑永不爲弊云矣事勢旣其便當且數朔喂養猶勝於生馬以此出擧條知委司僕寺以爲及時擧行之地何如上曰依爲之出擧條鎭寬曰日昨備局以勅米事草記批旨內特以摠廳所儲劃給臣曹而勅米則使該廳屬邑之民春受渠邑秋納摠廳事有命矣此在臣曹取用甚便其於畿邑除弊莫大臣方欽頌感幸之不暇至於海西小米之欲送湖中換米者雖出於不得已實多難便旣伏奉置之之命而海穀之前所許劃於臣曹者大米三千石及小米太合爲二萬石矣若以關西錢自京貿穀捨置海西之小米太則非但所貿之穀不能充當用之數海西之爲經費備置者亦歸無用此則依前已蒙之判付竝付臣曹區處而穀價則以關西錢移送該道其不足之數姑待日後還報之地何如上曰依爲之出擧條仍敎鎭寬曰名以度支經用每患不足誠非細憂如有可圖之勢得置封不動限萬石則豈不好哉鎭寬曰度支經用當年應用尙患不給封不動則萬無推移備置之望矣上曰有司堂上進前書九進前上曰軍制沿革有所考出於實錄者乎書九曰軍制沿革則多有考出者旗麾形名則有一二條可以旁照者而參看於兵將圖說別無大段相左至於標下軍名數別無可據矣上曰因此而思之畿營中軍所屬只有牙兵五百云以五百牙兵設置中軍甚無義且其大旗幟等名色殆同外富而內貧亦豈無民弊予意則畿營中軍革罷無妨矣命大臣先退秉模等退出上敎書九曰因內局草記靑大竹事昨有下敎者矣卿果聞知耶書九曰臣於伊日取見其竹則竹皆枯黃實不堪藥用該邑之擧行誠萬萬駭然矣上曰蠶室在果川地與木覓山蠶頭相對故自古植桑而近來則專無所植云另加申飭以爲各別種桑可也尙愚曰樂安郡守李元臣鹿島萬戶禹德運曾有罷職之命而該房不捧傳旨見今歲抄不遠故敢此仰達矣上曰該房承旨誰也尙愚曰姜彝正云矣命書榻敎曰當該承旨從重推考樂安前郡守李元臣鹿島前萬戶禹德運罷職傳旨依例捧入又命書榻敎曰在外承旨許遞前望單子入之待下批牌招察任又命書榻敎曰金甲島定配罪人成德雨放送仍命退諸臣以次退出